google/wiki40b huggingface dataset:
Gregors IX

Dzīvesgājums

1198. gadā Ugolino no Konti kļuva par Romas kūrijas (pāvesta galma) kapelānu. 1206. gadā viņš tika iecelts par ostas pilsētas Ostijas (netālu no Romas) kardinālbīskapu un kardinālu kolēģijas dekānu. No 1206. līdz 1209. gadam viņš vienlaikus bija arī pāvesta sūtnis jeb legāts Vācijā.
1227. gada 19. martā ievēlēts par Romas katoļu baznīcas pāvestu. 1227. gada 29. septembrī viņš ekskomunicēja (izslēdza no baznīcas) Svētās Romas impērijas ķeizaru Fridrihu II par viņa neveiksmēm krusta karā pret musulmaņiem Svētajā zemē. 1230. gadā viņš lika radīt jaunu katoļu baznīcas likumu krājumu, kas bija spēkā līdz pat 1917. gadam. 1230. gadā pēc neveiksmīga kara pret ķeizaru Sicīlijas karalistes dēļ pāvests Gregors IX bija spiests atcelt ekskomunikāciju. 1239. gadā izcēlās jauns konflikts starp pāvestu un ķeizaru, kā rezultātā ķeizaru atkal izslēdza no baznīcas un publiski apvainoja ķecerībā, nosaucot pat par Antikristu. 1241. gadā pāvests bija spiests atcelt plānoto katoļu baznīcas koncilu sakarā ar ķeizara uzbrukuma draudiem Romai. 1241. gada 21. vai 22. augustā Gregors IX mira, par viņa pēcteci tika ievēlēts Celestīns IV.
16. šaha olimpiāde

16. šaha olimpiāde notika no 1964. gada 2. novembra līdz 25. novembrim Telavivā.

Vispārīgs apskats

16. šaha olimpiāde bija pirmā, kas notika Āzijā. Uz olimpiādi Telavivā bija ieradušās 50 valstu komandas. Dalībnieku vidū bija četri debitanti: Austrālija, Dominikāna, Meksika un Venecuēla. Pirmo reizi olimpiāžu vēsturē pārstāvēti bija pieci kontinenti. 294 šahistu vidū bija 31 lielmeistars un 40 starptautiskie meistari. Tikai PSRS komandas sastāvā visi 6 spēlētāji bija lielmeistari.
Olimpiādes norises vieta bija viesnīca "Sheraton". Plašās telpas un gaisa kondicionieri nodrošināja labus spēles apstākļus.
Spēles reglaments: pirmās 2,5 stundās 40 gājieni, katrā nākamajā stundā 16 gājieni. Galvenā tiesneša funkcijas pildīja FIDE starptautiskais tiesnesis Aloizs Naglers (Šveice).

"B" fināls

"B" fināla komandas ieguva šādas vietas olimpiādes kopvērtējumā: 15. VDR, 16. Zviedrija, 17. Dānija, 18. Anglija, 19. Peru, 20. Austrija, 21. Kuba, 22. Norvēģija, 23. Mongolija, 24. Čīle, 25. Filipīnas, 26. Ekvadora, 27. Paragvaja, 28. Skotija.

"C" fināls

"C" fināla komandas ieguva šādas vietas olimpiādes kopvērtējumā: 29. Islande, 30. Šveice, 31. Kolumbija, 32. Somija, 33. Venecuēla, 34. Francija, 35. Grieķija, 36. Irāna, 37. Indija, 38. Puertoriko, 39. Turcija, 40. Meksika, 41. Īrija, 42. Monako

"D" fināls

"C" fināla komandas ieguva šādas vietas olimpiādes kopvērtējumā: 43. Austrālija, 44. DĀR, 45. Bolīvija, 46. Urugvaja, 47. Portugāle, 48. Luksemburga, 49. Dominikāna, 50. Kipra.

Godalgoto komandu dalībnieku individuālie rezultāti

Godalgoto komandu dalībnieku individuālie rezultāti redzami tabulās:
Radvili

Radvili, arī Radivili un Radzivili (lietuviešu: Radvilos, latīņu: Radwilli, Radewilli, baltkrievu: Радзівілы, poļu: Radziwiłłowie) ir sena lietuviešu dižciltīgo dzimta, kuras pirmsākumi izsekojami līdz 15. gadsimta sākumam.
Gorodki

Spēles noteikumi

Spēlē no iepriekš noteikta attāluma tiek mesta koka nūja uz koka klucīšiem gorodki, kas sakārtoti vienā no 15 figūrām: lielgabals (пушка, pushka), dakša (вилка, vilka), zvaigzne (звезда, zvezda), bulta (стрела, strela), aka (колодец, kolodets), kloķvārpsta (коленчатый вал, kolenchatyy val), artilērija (артиллерия, artilleriya), rakete (ракетка, raketka), ložmetēja ligzda (пулемётное гнездо, pulemyotnoe gnezdo), vēzis (рак, rak), sardze (часовые, chasovye), sirpis (серп, serp), šautuve (тир, tir), lidmašīna (самолёт, samolet) un vēstule (письмо, pis'mo).
Metot ar lielo nūju jāizsit no "pilsētas" kvadrāta noteikts figūru skaits. Uzvar tas, kurš 15 figūru izsišanai izmanto vismazāko metienu skaitu.
Spēles laukuma Gorod ("pilsētas") lielums ir 2x2 m; attālums līdz metiena vietai — tālākais 13 m, tuvākais 6,5 m; gorodku izmērs — garums 20 cm, diamters 4,5 — 5 cm; metamās nūjas garums — ne vairāk par 1 m. Pirmais metiens ir no tālākā punkta, bet, ja no figūras ir izsists vismaz viens gorodoks, tad nākamos metienus var veikt no tuvākās metiena atzīmes. Gorodoks skaitās izsists, ja tas ir ārpus spēles kvadrāta.

Vēsture

Tradicionāli Gorodki ir tautas spēle, bet zināms, ka to savā laikā spēlējušas tādas vēsturiski nozīmīgas personas kā Pēteris I, Aleksandrs Suvorovs, Vladimirs Ļeņins un Josifs Staļins, kā arī kultūras pārstāvji Ivans Pavlovs, Ļevs Tolstojs, Maksims Gorkijs un citi. Rakstīti noteikumi spēlei PSRS tika definēti 1923. gadā, un 1928. gadā organizētajā pirmajā vissavienības olimpiādē gorodki tika iekļauta kā spēļu disciplīna.
Loštice

Vēsture

Rakstos pirmoreiz minēta 1267. gadā. Ilgu laiku pilsēta atradās Habsburgu impērijas sastāvā, tās vāciskais nosaukums bija Lošica (vācu: Loschitz). No 1918. gada - Čehoslovākijas sastāvā. Pēc Otrā pasaules kara, pamatojoties uz Beneša dekrētiem, tika padzīti pilsētas vācu iedzīvotāji. Kopš 1993. gada - Čehijā.
Cunami brīdinājuma sistēma

Cunami brīdinājuma sistēma ir brīdinājuma sistēma, kura ir izveidota, lai laikus brīdinātu cilvēkus par cunami viļņa tuvošanos. Lai cunami brīdinājuma sistēma darbotos efektīvi, ir jābūt diviem ļoti svarīgiem priekšnoteikumiem: 1) laikus jāatklāj, ka tuvojos cunami vilnis; 2) jābūt komunikāciju infrastruktūrai, kas ļautu noziņot cilvēkiem par tuvojošos nelaimi.
Lai nu kā, bet cilvēci nevar pasargāt no zemestrīcēm vai cunami, taču iespējams mazināt to izraisītās sekas, laikus brīdinot bīstamajā zonā dzīvojošos cilvēkus. No kļūdām ir jāmācās, un šādu sāpīgu mācību mums visiem sniedza Āzijas katastrofa.
Cunami brīdinājuma sistēmas tiek iedalītas divās kategorijās: starptautiskās un reģionālās cunami brīdināšanas sistēmās.

Starptautiskās cunami brīdinājuma sistēmas

Starptautiskās cunami brīdinājuma sistēmas tiek saīsinājumā apzīmētas ar IWS. Un šādas sistēmas ir izvietotas Klusajā okeānā, Indijas okeānā, Atlantijas okeāna ziemeļu daļa un Vidusjūrā.

Klusais okeāns

Klusajā okeānā cunami brīdinājuma sistēmu kontrolē Klusā okeāna cunami brīdināšanas centrs (PTWC), kurš izvietots Havaju salās. Pēc tam, kad seismogrāfi reģistrē zemūdens zemestrīci un īpaši spiediena mērītāji okeāna dibenā acumirklī fiksē cunami veidošanos, tiek nosūtīts signāls uz PTWC, kas savukārt tālāk nosūta brīdinājumu uz apdraudētajām teritorijām.

Reģionālās cunami brīdinājuma sistēmas

Reģionālās (vai lokālās) cunami brīdinājuma sistēmas tiek izveidotas vietās, kur bieži notiek zemestrīces un ir nepieciešams pēc iespējas ātrāk noreaģēt un brīdināt iedzīvotājus par cunami viļņa tuvošanos. Šādas sistēmas ir izveidojusi Japāna.
Lekorbizjē

Biogrāfija

Šarls Eduārs Žanerē Grī ir dzimis 1887. gada 6. oktobrī Šveices pilsētā Lašodefonā. 1920. gadā viņš pieņēma pseidonīmu Lekorbizjē. Viņa vectēva uzvārds pa mātes līniju bija Lecorbésier. Slavens kļuva 1930. gados, kad dzīvoja Francijā. 1930. gadā ieguva Francijas pilsonību.
Lekobirzjē ir piedalījies Parīzes centra pārbūvē (1925. gadā), daudzstāvu dzīvojamo māju celtniecības projektos Marseļā, Nantē un Berlīnē (no 1946. līdz 1957. gadam), kā arī kapelas celtniecībā Rošānā (1955. gadā). Strādāja arī Krievijā, Indijā un Amerikas Savienotajās Valstīs. 1961. gadā saņēma Amerikas Arhitektu institūta zelta medaļu.
Lekorbizjē nomira 1965. gada 27. augustā, 77 gadu vecumā, peldes laikā, kad viņš piedzīvoja sirdstrieku un nespēja pats saviem spēkiem tikt krastā. Ārsts viņam bija ieteicies nenodarboties ar peldēšanu, kas pēc ārsta domām sagādāja par lielu slodzi Lekorbizjē slimajai sirdij.
Evgenijs Ioannidis

Biogrāfija

Daudzkārtējais Grieķijas jauniešu šaha čempionātu uzvarētājs dažādās vecuma grupās. Pārstāvējis Grieķiju Eiropas un pasaules jauniešu šaha čempionātos, kuros lielāko panākumu guvis 2011. gadā, kad uzvarējis Eiropas jauniešu šaha čempionātā U10 vecuma grupā. Par šo panākumu saņēmis FIDE meistara (FM) nosaukumu. 2016. gadā pārstāvējis Grieķijas komandu pasaules jauniešu U16 komandu šaha olimpiādē. 2010. gadā uzvarējis Eiropas individuālajā skolēnu šaha čempionātā U11 vecuma grupā. 2017. gadā Upsālā uzvarējis starptautiskajā jauniešu šaha turnīrā. 2018. gada augustā Rīgā uzvarējis Eiropas jauniešu šaha čempionātā O18 vecuma grupā. Par šo panākumu FIDE viņam piešķīrusi starptautiskā meistara (IM) nosaukumu.
Oskars Bārtulis

Karjera

2007. gadā viņš spēlēja QMJHL līgas klubā Keipbretonas "Screaming Eagles". 2005. gada NHL draftā viņu ar kopējo 91. numuru izvēlējās Filadelfijas "Flyers", 2006. gada 23. septembrī parakstot 3 gadu līgumu. No 2004. līdz 2006. gadam viņš spēlēja citā QMJHL līgas klubā — Monktonas "Wildcats". 2004./05. gadu sezonā viņš bija QMJHL līgas debitantu komandas sastāvā. Kopš 2008. gada spēlēja Adirondakas "Phantoms", AHL (Filadelfijas "Flyers" fārmklubs).
2009. gada 12. novembrī Bārtulis debitēja NHL un jau pēc 10 spēlēm "Flyers" parakstīja jaunu 3 gadu līgumu. 2010. gada 26. martā Bārtulis guva savus pirmos vārtus NHL. Bārtulis kļuva par trešo latviešu hokejistu, kas spēlējis NHL finālsērijā.
2012. gada vasarā hokejists atgriezās Eiropā, pievienojoties Doņeckas "Donbass" rindām, taču pēc vienas kluba sastāvā aizvadītas sezonas aizsargs pagarināja līgumu ar "Donbass" vēl uz nākamajiem diviem gadiem. 2014. gada vasarā kluba darbība tika pārtraukta, un septembrī Bārtulis noslēdza viena gada līgumu ar Kazahstānas hokeja klubu Astanas "Baris". Nākamajā vasarā hokejists pievienojās Vladivostokas "Admiral". Īsi pirms sezonas sākuma tika apstiprināts par komandas kapteini.

Izlases karjera

Latvijas hokeja izlases sastāvā piedalījies 2010. gada Olimpisko spēļu turnīrā, 2005. un 2009. gada Pasaules čempionātos, divos Pasaules čempionātos U-18 junioriem un trijos Pasaules čempionātos junioriem. 2007. gada Pasaules čempionātā junioriem, 1. divīzijā, tika atzīts par turnīra labāko aizsargu. 
2018. gadā pieņēma Krievijas pilsonību, līdz ar to beidza savu karjeru Latvijas izlasē.
Komiksu pārdevējs

Vārds

Seriālā ilgu laiku tā arī netika minēts tēla īstais vārds. Citi "Simpsonu" tēli viņu sauca vienkārši par Komiksu pārdevēju. Tomēr 2005. gadā sērijā "Homer and Ned's Hail Mary Pass" Komiksu pārdevējs saka Nedam Flandersam: "Mani sauc Džefs Albertsons, tomēr visi mani pazīst vienkārši kā Komiksu pārdevēju".
Turcijas bruņotie spēki

Aukstais karš

Turcijas bruņotie spēki 1950. gadā, ANO spēku sastāvā piedalījās Korejas karā un cieta 731 karavīra zaudējumu.
1952. gada 18. februārī Turcija kļuva par NATO dalībvalsti un uzsāka bruņoto spēku visaptverošu modernizācijas programmu.
1974. gada jūlijā Turcijas bruņotie spēki izmantoja militāru spēku, lai iejauktos Kipras apvērsumā, ko organizēja EOKA-B Nikosa Sampsona vadībā. Apvērsuma mērķis bija gāzt Kipras demokrātiski ievēlēto valsts prezidentu arhibīskapu Makariosu III un izveidot savienību ar Grieķiju. Apvērsumu atbalstīja Atēnās esošā Grieķu militārā hunta. Konflikts turpinājās līdz 1974. gada augustam un beidzās ar faktisku salas sadalīšanu starp Kipras turku kontrolēto Ziemeļkipru un grieķu kontrolēto dienvidu daļu. Turcijas bruņotie spēki joprojām tur Kiprā militārās vienības, jo nav atrasts politisks risinājums un starp abām kopienām bez militāra spēka klātbūtnes atkal varētu izcelties konflikts. 2004. gadā salā tika sarīkots referendums par Annana plānu, kura mērķis bija salas atkalapvienošana. Referendumā šo plānu atbalstīja Kipras turki, bet grieķi to noraidīja, jo tas piešķirtu turkiem pārāk lielu politisko varu, bet turki sastāda tikai 1/5 no salas iedzīvotājiem.

Modenizācija

1980. gadu laikā Turcijas bruņotajos spēkos tika īstenotas vērienīgas modernizācijas programmas, kuras turpinās arī mūsdienās. Turcijas mērķis ir nodrošināt savu armiju ar vietēji ražotu militāro tehniku un aprīkojumu, izveidojot pašpietiekamu un pilnībā neatkarīgu aizsardzības sistēmu.

Nozares

Turcijas bruņotie spēki sastāv no piecām nozarēm.

Jūras spēki

Vidusjūrā Turcijas jūras spēki vēsturiski ir bijusi viena no lielākajām varām. Ar flotes degvielas uzpildes piegādi Turcijas jūras spēki var piedalīties starptautiskās operācijās un mācībās jebkurā lielākā jūrā vai okeānā pasaulē. Jūras spēku zemūdenes var bez izcelšanās veikt līdz pat 15.000 jūras jūdzes un atgriezties savās bāzēs.

Žandarmērija

Turcijas Žandarmērija ir bruņotie spēki, kas nodrošina tiesībsargājošas funkcijas mazapdzīvotos Turcijas rajonos, kur nav pastāvīgas policijas vienības.

Krasta apsardze

Turcijas Krasta apsardze ir bruņotie spēki, kas nodrošina tiesībsargājošas un ūdens drošības funkcijas Turcijas teritoriālajos ūdeņos.
Pasaules pokera sērijas

Pasaules pokera sērijas (WSOP no angļu: World Series of Poker) ir pokera turnīrs, kas katru gadu norisinās Lasvegasā. Pirmais WSOP turnīrs notika 1970. gadā, kurā varēja piedalīties dalībnieki ar ielūgumiem, uz kuru Benijs Binions (Benny Binion) ielūdza sešus vislabāk zināmos pokera spēlētājus uz The Horseshoe Casino. Sākotnēji WSOP popularitāte auga lēnām. Pagāja veseli 12 gadi, pirms WSOP 1982. gadā spēja pulcēt 52 dalībniekus. 1980. gadu sākumā tika radīti satelītu turnīri, kas ļāva cilvēkiem piedalīties turnīrā par krietni mazāku dalības maksu. Ap 1987. gadu pokera sērijās bija vairāk kā 2100 dalībnieku, taču īpašs dalībnieku skaita palielinājumu WSOP sasniedza 2006. gadā, kad galvenajā turnīra daļā (Main Event) piedalījas 8773 dalībnieki.
Pirmās Pasaules pokera sērijas nebija freeze-out turnīrs, bet gan notikums ar noteiktu sākuma un beigu laiku, kur uzvarētājs tika noteikts aizklātā balsošanā. 1973. gadā, kā otrais notikums, tika pievienots piecu kāršu stads (five-card stud - pokera spēles paveids). Kopš 2007. gada WSOP sastāvēja no 55 notikumiem. Tradicionāli sēriju laikā turnīri noris vairākas dienas pēc kārtas - jūnijā un jūlijā, 2008. gadā galvenā turnīra daļas fināla galds tika novilcināts līdz novembrim. Katra turnīra uzvarētājs saņem Pasaules pokera sēriju aproci un naudas balvu, kas tiek aprēķināta atkarībā no dalībnieku skaita un dalības maksas (buy-in) lieluma. Pasaules pokera sēriju aproce tiek uzskatīta par augstāko balvu pokerā, ko kāds pokera spēlētājs varētu saņemt. Kopš 1976. gada ar aproci tika apbalvots spēlētājs, kas uzvarējis katrā turnīrā ikgadējā WSOP laikā, līdz pat 1976. gadam WSOP uzvaras tika sauktas par "aprocēm". Pasaules pokera sērijā tiek pārstāvētas vairums pokera spēļu variācijas, taču pēdējos gados vairākumā dominēja tieši Teksasas Holdema varianti (Texas Hold'em).
Pokera sēriju kulminācija notiek ar $10,000 (no-limit hold'em "Main Event"), kas kopš 2004. gada ir piesaistījis tūkstošiem jaunu dalībnieku. Uzvarētājs saņem balvu daudzu miljonu dolāru vērtībā.
Zīverts

Mērvienību savstarpējā atbilstība

Agrāk ekvivalentās dozas mērīšanai izmantoja ārpussistēmas mērvienību remu (angļu: roentgen equivalent man — 'rentgena ekvivalents cilvēkam'), ko PSRS sauca par beru (krievu: биологический эквивалент рентгена — 'rentgena bioloģiskais ekvivalents'). 100 remu jeb beru atbilst 1 zīvertam.
Rentgenstariem, gamma stariem un bēta stariem var uzskatīt, ka 1 zīvertam atbilst 100 rentgenu jeb 1 rentgens atbilst 10 milizīvertiem.
Manai Dzimtenei

"Manai Dzimtenei" ir Raimonda Paula dziesma ar Jāņa Petera vārdiem.
Dziesma sacerēta 1972. gadā par godu gaidāmajai Latviešu dziesmu svētku simtgadei. 1973. gadā dziesmu izdeva mazajā skaņuplatē kā "veltījumu latviešu Dziesmu svētku simtgadei", to izpildīja Nora Bumbiere, Viktors Lapčenoks, ierakstā piedalījās arī Latvijas radio koris diriģenta Edgara Račevska vadībā un aktieris Juris Lejaskalns ar ievadvārdiem. 
1977. gada XVII Vispārējo latviešu Dziesmu svētku koncertā to pirmo reizi atskaņoja dziesmu svētku kopkoris diriģenta Jāņa Dūmiņa vadībā, pavadījumu atskaņoja Tautas pūtēju orķestri un bija iecerēts, ka izpildījumu papildinātu dejotāji ar horeogrāfa Alfrēda Spuras deju "Ir 1873. gads, dimd Rīga", taču noslēguma koncertā deja tika atmesta. Turpmāk dziesma "Manai dzimtenei" ir skanējusi gandrīz visos Vispārējos latviešu Dziesmu un deju svētkos.
2018. gadā "Manai Dzimtenei" ieguva 39. vietu Radio SWH rīkotajā LVtop100 aptaujā.
Ēriks Gudbransons

Spēlētāja karjera

Savu karjeru Gudbransons uzsāka 2008.—09. sezonā, kas bija viņa pirmā sezonas Kingstonas "Frontenacs" rindās. 2010. gada Pasaules U18 čempionātā viņš bija Kanādas izlases kapteinis. Lai gan 2010. gada NHL draftā Gudbransonu ar augsto trešo numuru izvēlējās Floridas "Panthers", arī 2010.—11. sezonā Gudbransons turpināja spēlēt "Frontenacs" rindās, taču 2011.—12. sezonu Gudbransons uzsāka jau "Panthers" sastāvā. Hokejistam izdevās nostiprināties "Panthers" rindās un tās sastāvā viņš spēlēja līdz pat 2015.—16. gada sezonas noslēgumam.
2016. gada maijā Gudbransons tika aizmainīts uz Vankūveras "Canucks", savukārt 2019. gada februārī nonāca Pitsburgas "Penguins" sastāvā.
Kanādas hokeja izlases rindās spēlējis 2014. gada Pasaules čempionātā.
Kvintiljons

1 000 000 000 000 000 000 jeb viens kvintiljons ir naturāls skaitlis starp skaitļiem 999 999 999 999 999 999 un 1 000 000 000 000 000 001.
Zinātniskajā pierakstā to raksta kā 10¹⁸. Skaitļu apzīmēšanai kvadriljonos lieto prievārdu eksa-, piemēram, eksabaits (EB).
Kādas mērvienības kvadriljono daļu raksta kā 10⁻¹⁸ un tās apzīmēšanai no 1964. gada lieto prievārdu ato- (no dāņu: arton/atten - astoņpadsmit). 
Sekundes kvintiljonā daļa ir atosekunde (as), metra kvintiljonā daļa ir atometrs (am), grama kvintiljonā daļa ir atograms (ag).
16. trolejbusu maršruts (Rīga)

Maršruts

Virzienā Šmerlis — Pļavnieki trolejbusi brauc pa šādām ielām: Šmerļa iela, Brīvības gatve, Lielvārdes iela, Aizkraukles iela, apgriešanās pirms Aizkraukles ielas un Dzērbenes ielas krustojuma, Aizkraukles iela, Tālivalža iela, Kastrānes iela, Ieriķu iela, Gustava Zemgala gatve, Dzelzavas iela, Nīcgales iela, A. Deglava iela, A. Saharova iela un Katlakalna iela.
Virzienā Pļavnieki — Šmerlis trolejbusi brauc pa šādām ielām: Katlakalna iela, A. Saharova iela, A. Deglava iela, Nīcgales iela, Dzelzavas iela, Vaidavas iela, Kastrānes iela, Tālivalža iela, Aizkraukles iela, apgriešanās pirms Aizkraukles ielas un Dzērbenes ielas krustojuma, Aizkraukles iela, Lielvārdes iela un Brīvības gatve.

Maršruts ar mainītu virzienu

Virzienā 1. trolejbusu parks (Ganību dambī) — Pļavnieki trolejbusi brauc pa šādām ielām: Ganību dambis, Pulkv. Brieža iela, Kalpaka bulvāris, K. Valdemāra iela, Raiņa bulvāris, Marijas iela, A. Čaka iela, Stabu iela, Avotu iela, A. Deglava iela, A. Saharova iela un Katlakalna iela.
Virzienā Pļavnieki — 1. trolejbusu parks (Ganību dambī) trolejbusi brauc pa šādām ielām: Katlakalna iela, A. Saharova iela, A. Deglava iela, Avotu iela, Stabu iela, A. Čaka iela, Marijas iela, Merķeļa iela, Kalpaka bulvāris, Pulkv. Brieža iela, Ganību dambis un Dambja iela.
ARM

Vēsture

ARM izstrāde aizsākās 1983. gadā, kad Acorn Computers Ltd. izstrādes komanda, ko vadīja Rodžers Vilsons un Stīvs Furbers, sāka darbu, lai radītu MOS Technology 6502 mikroprocesora, kurš līdz tam bija pamats Acorn ražotajiem datoriem, aizstājēju.
1985. gadā bija gatavs pirmais prototipa modelis ARM1, bet nākamajā gadā - sērijveida modelis ARM2. ARM2 bija 32 bitu datu kopne, 26 bitu adrešu telpa, kas tam ļāva adresēt līdz 64 MB atmiņas, un 16 un 32 bitu reģistri. Viens no šiem reģistriem kalpoja kā programmas skaitītājs, kura augšējie seši un apakšējie divi biti saturēja procesora statusa karodziņus. ARM2 bija, iespējams, visvienkāršākais lietojamais 32 bitu procesors, kas sastāvēja no 30 tūkstošiem tranzistoru (salīdzināšanai, Motorola sešus gadus vecākais 68000 sastāvēja no aptuveni 70 tūkstošiem tranzistoru). Vienkāršība tika iegūta, pateicoties mikrokoda (kas sastāda aptuveni ceturto vai pat trešo daļu no 68000 shēmas) neesamībai, kā arī, līdzīgi vairumam tā laika procesoru, kešatmiņas neesamībai. Vienkāršība noveda arī pie zema enerģijas patēriņa, kas bija pat zemāks par 16 bitu Intel 80286. ARM2 pēctecī ARM3 jau tika iekļauta 4 KB kešatmiņa, kas uzlaboja veiktspēju.
1980. gadu beigās kopā ar Acorn darbu pie ARM attīstīšanas uzsāka arī Apple Computer. Tas bija tik nozīmīgi, ka Acorn atdalīja ARM izstrādes komandu un 1990. gadā nodibināja meitasuzņēmumu Advanced RISC Machines Ltd.. Šī iemesla dēļ ARM tiek bieži vien tulkots kā Advanced RISC Machine (Attīstītā RISC mašīna), nevis Acorn RISC Machine (Acorn RISC mašīna). 1998. gadā Advanced RISC Machines pārtapa par ARM Ltd., kad mātes uzņēmums ARM Holdings plc sāka akciju kotēšanu Londonas Fondu biržā un NASDAQ.
Acorn un Apple kopīgais darbs noveda pie ARM6. Pirmie modeļi tika izlaisti 1991. gadā un Apple izmantoja uz ARM6 balstīto ARM 610 savos Apple Newton plaukstdatoros. 1994. gadā Acron ņēma ARM6 par pamatu saviem Risc PC datoriem.
Neskatoties uz dažādiem pilnveidojumiem, kodols nekļuva īpaši lielāks un sarežģītāks. Ja ARM2 sastāvēja no 30 tūkstošiem tranzistoru, tad ARM6 - no 35 tūkstošiem.
Lukāšs Kašpars

Spēlētāja karjera

Kašpars savu profesionālā spēlētāja karjeru uzsāka 2002.—03. sezonā, kad debitēja Čehijas Ekstralīgas kluba HC Litvīnova rindās. Klubā viņš turpināja spēlēt arī nākamajā sezonā, taču tad, 2004. gada vasarā, NHL draftā viņu ar kopējo 22. numuru izvēlējas Sanhosē "Sharks" vienība, un Kašpars izvēlējās karjeru turpināt Ziemeļamerikā. 2004.—05. sezonu Kašpars vēl aizvadīja Ontario hokeja līgā, taču sākot ar 2005.—06. spēlēja Amerikas hokeja līgā. Laikposmā starp 2007. un 2009. gadu "Sharks" rindās Kašpars aizvadīja arī 16 Nacionālās hokeja līgas spēles. Lai gan 2009.—10. sezonu Kašpars vēl iesāka AHL, jau drīz vien viņš pievienojās SM līgas klubam Oulu "Karpat", kur arī aizvadīja atlikušo sezonu. 2010.—11. sezonu aizvadīja Kontinentālās hokeja līgas klubā Astanas "Baris", piedaloties arī 2011. gada Kontinentālās hokeja līgas Zvaigžņu spēlē.
2012. gada vasarā hokejists pievienojās Doņeckas "Donbass" rindām. Pēc "Donbass" paziņojuma par dalības atsaukšanu no līgas, 2014. gada jūlijā Kašpars pievienojās Hantimansijskas "Jugra". Sezonas vidū hokejists pārcēlās uz SM līgas vienību Oulu "Karpat", tās sastāvā kļūstot par Somijas čempionu. 2015. gada augustā pievienojās Bratislavas "Slovan".
Čehijas izlases rindās Kašpars kļuvis par 2010. gada Pasaules čempionu.